|  |
| --- |
| **GRADSKA KNJIŽNICA PREGRADA****IZVJEŠĆE O RADU ZA 2017. godinu** |

 Gradska knjižnica Pregrada kulturno je, informacijsko, edukativno, multimedijalno i komunikacijsko središte, koje potiče razvoj pismenosti, obrazovanja, cjeloživotnog učenja te pravični pristup informacijama i znanju u društvu.

Osnovana je u svibnju 1983. godine. Od početka 2002. godine djeluje kao samostalna ustanova pod nazivom Gradska knjižnica Pregrada.

Glavni i osnovni izvor financiranja Gradske knjižnice Pregrada su sredstva gradskog proračuna, dok se nabava opreme i knjižnog fonda djelomično financira sredstvima Ministarstva kulture.

Radno vrijeme knjižnice za korisnike je ponedjeljkom i srijedom od 12,00 do 20,00 sati, utorkom i četvrtkom od 8,00 do 15,30 te subotom od 8,00 do 13,00. Knjižnica radi i svaki drugi petak, ali ne za korisnike, već se to vrijeme koristi za dio stručnih poslova i organiziranje kulturnih programa.

 Nabavom potrebne i aktualne literature, primjenom suvremene informacijske i komunikacijske tehnologije te nabavom potrebne opreme, naša knjižnica u potpunosti ispunjava svoju ulogu u ovoj itekako dinamičnoj djelatnosti.

 Uz nabavu i posudbu knjiga, sastavni dio rada knjižnice je i organiziranje raznih kulturnih aktivnosti i događanja za djecu i odrasle.

1. **OPĆI PODACI**

Prema strukturi svog fonda, knjižnica vrši funkciju narodne knjižnice.

A) KNJIŽNI FOND

S 31.12.2017. godine knjižni fond broji 30.028 svezaka.

Taj se broj odnosi na broj svezaka nakon otpisa knjiga po osnovi zastarjelosti i dotrajalosti, koji se provodi Temeljem Pravilnika o reviziji i otpisu knjižnične građe.

 B) STRUKTURA KNJIŽNOG FONDA

|  |  |  |
| --- | --- | --- |
|  | **Svezaka** |  **%** |
| Znanstveni  | 8.511 | 28,34 |
| Beletristika | 13.175 | 43,88 |
| Dječja | 8.201 | 27,31 |
| Priručnici | 141,00 | 0,47, |
| **UKUPNO:** | **30.028** | **100** |

 C) FOND PO SMJEŠTAJU

Broj knjiga u slobodnom prostoru: 29.103

Broj knjiga – posudba u knjižnici: 925

1. ODJELI KNJIŽNICE
	* + 1. ODJEL ZA ODRASLE – informativno – posudbeni odjel
* raspolaže knjigama znanstvene i beletrističke literature, novinama i časopisima. Korisnicima je na raspolaganju i pristup internetu, pisač u boji, fotokopirni aparat sa skenerom (fotokopirati i skenirati može se samo knjižni i neknjižni fond) te računalo za elektronsko pretraživanje kataloga knjižnice.

2. ODJEL ZA DJECU

* raspolaže knjigama za djecu i omladinu, društvenim igrama, igračkama,

DVD-ima, CD-ima i časopisima za djecu

* raspolaže računalima (2 kom.)
	1. **DJELATNICI KNJIŽNICE:**
* ravnateljica
* pomoćni knjižničar
* spremačica/dostavljačica (pola radnog vremena)
	1. **POSLOVANJE**
1. **UPISANI ČLANOVI**

|  |  |  |  |
| --- | --- | --- | --- |
|  | **2016.** | **2017.** | **Ind. 176/16** |
| **Ostali** | **425** | **423** | **99,53** |
| **Djeca, učenici i studenti** | **568** | **571** | **100,53** |
| **UKUPNO:** | **993** | **994** | **100,10** |

Broj članova u izvještajnoj godini gotovo je isti kao i u 2016. godini.

1. **STRUKTURA ČLANSTVA**

|  |  |
| --- | --- |
| Članstvo | 2017. |
| Učenik | **456** |
| Student | **75** |
| Radnik | **125** |
| Službenik | **116** |
| Umirovljenik | **41** |
| Slobodna zanimanja | **1** |
| Ostali  | **180** |
| UKUPNO: | **994** |

 Od ukupnog broja članova, 606 je žena, a 388 muškaraca.

**C) BROJ KORISNIKA**

|  |  |  |  |
| --- | --- | --- | --- |
|  | 2016. | 2017. | Ind. 17/16 |
| Odrasli | 7.551 | 7.578 | 100,36 |
| Djeca | 9.789 | 9.801 | 100,12 |
| **UKUPNO**  | **17.340** | **17.379** | **100,22** |

 Broj korisnika odnosi se na broj dolazaka članova u knjižnicu tijekom godine i gotovo je isti kao i u 2016. godini.

 D) POSUDBA

|  |  |  |  |
| --- | --- | --- | --- |
|  | **2016.** | **2017.** | Ind. 17/16 |
| Beletristika | 11.099 | 11.078 | 99,81 |
| Znanost | 6.901 | 6.957 | 100,81 |
| Dječja | 7.735 | 7.741 | 100,08 |
| **UKUPNO:** | **25.735** | **25.776** | **100,16** |

Broj posuđenih knjiga u 2017. godini veći je za 0,16 % u odnosu na 2016. godinu.

**4. NABAVA KNJIŽNE I NEKNJIŽNE GRAĐE**

Za nabavu knjižne i neknjižne građe u 2017. godini bila su osigurana sredstva u iznosu od 106.042,46 kn.

Od navedenih sredstava za 2017. godinu, 53.000,00 kn čine sredstva Ministarstva kulture za knjižnu i neknjižnu građu, 5.000,00 sredstva KZŽ za knjige, 37.000,00 kn sredstva gradskog proračuna za knjige, 8.955,86 kn gradskog proračuna za neknjižnu građu ( tisak, AV građu i igračke) te 2.086,60 kn vlastitih sredstava knjižnice za nabavu knjižne i neknjižne građe.

 Napominjemo da sredstva Ministarstva kulture za nabavu knjižne i neknjižne građe dobivamo temeljem natječaja na koji se javljamo, i u kojem je potrebno znatno učešće vlastitih sredstava.

Sredstva Krapinsko-zagorske županije dobivamo temeljem molbe za financijsku pomoć pri nabavi knjiga.

 Utrošak sredstava dokumentiran je Ministarstvu kulture i Krapinsko-zagorskoj županiji posebnim izvješćima uz koje prilažemo fotokopije računa i izvoda, što i je naša obveza preuzeta ugovorom o dodjeli sredstava.

 4.1. NABAVA KNJIGA

U 2017. godini nabavljeno je 1.129 svezaka. Od toga, kupljen je 831 svezak, 251 svezak odnosi se na otkup Ministarstva kulture, a 47 svezaka su pokloni. U 2017. godini, iz objektivnih razloga (nažalost čestih bolovanja jedne djelatnice te pristizanje većeg dijela otkupljenih knjiga u prosincu 2017.) nisu upisane sve knjige dostavljene temeljem otkupa Ministarstvo kulture pa će one biti upisane početkom 2018 godine.

Za kupnju knjiga utrošena su sredstva u iznosu od 89.968,06 kn, ukupna vrijednost knjiga dobivenih i upisanih temeljem otkupa iznosi 24.718,44 kn, a poklonjenih knjiga 6.418,00 kn.

 Od stručnih časopisa knjižnica je nabavljala časopise Hrvatsko zagorje, Gospodarski list i Unikat.

 Od ostalih novina i časopisa knjižnica je nabavljala Jutarnji list, Večernji list, Zagorski list, Story, Gloriju, Globus, Elle, Glas Zagorja i OK te časopise za uređenje interijera.

 Za novine i časopise utrošeno je 7.664,16 kn.

 4.3. NABAVA NEKNJIŽNE GRAĐE

 Za nabavu zavičajne građe utrošeno je 750,00 kn, a za nabavu igračaka 7.660,24 kn.

**5. OBRADA BIBLIOTEČNE GRAĐE**

2017 god. inventarizirano je 1.129 knjiga. Knjige su stručno obrađene u računalnom programu za knjižnice, a nakon završene tehničke obrade spremne su za posudbu.

 Od 11. mjeseca 2007. godine Gradska knjižnica Pregrada ima i vlastiti link za direktno pretraživanje njenog elektronskog kataloga – pregrada.zaki.com.hr.

**6. OPREMA KNJIŽNICE**

Knjižnica posjeduje 8 računala (6 + 2 prijenosna računala), 3 štampača, telefon, računar, LCD televizor, glazbenu liniju, fotokopirni aparat, bežični mikrofon te zvučnike za prijenosno računalo.

 Od navedenih računala, tri se koriste na dječjem odjelu i služe za igru i edukaciju djece, jedno računalo služi za pristup Internetu za korisnike, jedno za pretraživanje elektroničkog kataloga knjižnice, a preostala tri služe za stručni rad djelatnika knjižnice.

 Što se tiče nabave opreme u 2017 godini, temeljem Natječaja Ministarstva kulture na koji smo se javili, dobili smo:

- 5.000,00 kn za program informatizacije - nabava prijenosnog računala, uz osiguranje vlastitih sredstava u iznosu od 1.975,00 kn

 - 10.000,00 kn za nabavu opreme – stolice za čitaonicu, uz osiguranje vlastitih sredstava u iznosu od 3.150,00 kn.

U sklopu kampanje BBC micro:bit-STEM revolucija u školama, temeljem prijavnice za sudjelovanje, Institut za razvoj i inovativnost mladih (IRIM), udruga sa sjedištem u Zagrebu, zastupana po predsjedniku Nenadu Bakiću, donirao nam je 20 BBC micro:bit kompleta.

 U inventar knjižnice spada i meteorološki stup koji je Poduzeće MK BONA FIDE d.o.o., Mirjane i Krešimira Topića darovalo knjižnici, odnosno građanima Pregrade na upotrebu.

7**. PRIHODI KNJIŽNICE**

 Vlastiti prihodi knjižnice su godišnja članarina, zakasnina te naknada za korištenje interneta i fotokopiranje. Članarina je iznosila 50,00 kn za odrasle te 30,00 kn za umirovljenike, djecu, učenike i studente.

 Zakasnina se odnosi na knjige za koje je prekoraćen rok posudbe i iznosila je 0,50 kn po knjizi i po danu. Naknada za korištenje interneta iznosila je 10,00 kn po satu, a naknada za fotokopiranje (samo knjižnog fonda) 0,50 kn po stranici.

Pravilo naše knjižnice kojim nastojimo motivirati ljude da što više čitaju je da se nakon plaćanja članarine za dva člana jedne obitelji, ostali članovi uže obitelji mogu besplatno upisati.

Prihod od članarine iznosi 17.745,00, a od korištenja interneta i zakasnine 453,00 kn. Ukupni prihod knjižnice tako iznosi 18.198,00 kn.

 Uz ovaj iznos, kao što smo i već naveli, za nabavu knjižnog i neknjižmog fonda dobili smo 53.000,00 kn od Ministarstva kulture (prijava na natječaj MK), 5.000,00 kn od Krapinsko-zagorske županije (molba za financijsku pomoć), 10.000,00 kn za nabavu novih stolica za čitaonicu te 5.000,00 za računalnu opremu.

**8. INFORMATIVNA SLUŽBA**

Informativno referalna usluga djelatnika knjižnice na raspolaganju je našim korisnicima tijekom cijelog radnog vremena knjižnice. Uz redovito praćenje novih izdanja, pomoć, preporuke i savjete pri snalaženju i odabiru knjiga, izrađuju se i tematski popisi literature za maturalne, seminarske i diplomske radove.

**9. STRUČNO USAVRŠAVANJE**

Kako bismo se stalno stručno usavršavali, vezano uz knjižničarsku struku i nove medije i tehnologije, redovito sudjelujemo na stručnim predavanjima, seminarima i radionicama.

**10. OSTALI POSLOVI**

Uz već navedene poslove, napominjemo da se naš posao sastoji i od niza neophodnih poslova koji nisu vidljivi našim korisnicima. Uz razne manipulativne poslove, vode se blagajnički poslovi, dio računovodstvenih poslova, praćenje zakasnina i obavještavanje naših korisnika o potrebi vraćanja knjiga ili realizirane rezervacije za knjige, obavještavanje o našim događanjima, pripreme za kulturne programe - od ideje do realizacije, educiranje korisnika vezano uz pretraživanje knjižnične građe, preporuke za čitane, stalno ažuriranje Facebook stranice, praćenja važnih datuma itd., rad s volonterima, postavi izložbi i prigodno uređenje knjižnice.

 Uz navedeno, naglašavamo izvršavanje brojnih poslova vezanih uz natječaje, financijske izvještaje, statistike, javnu nabavu, pravo na pristup informacijama i niz drugih.

**11. KULTURNE AKTIVNOSTI**

U okviru svoje djelatnosti, redovito smo organizirali razne programe za odrasle i djecu, a uključili se i u druge programe na nivou grada.

U siječnju 2017. godine u knjižnici je otvorena izložba skulptura Branka Beline iz Zaboka. U glazbenom programu sudjelovali su Srećko Blažičkio i Vokalna grupa KUD-a Pregrada. Izložba je organizirana u suradnji s Udrugom „Muži zagorskog srca“.

U ožujku smo se uključili u programa OŠ Janka Leskovara „Večer znanosti“, koja je u knjižnici organizirala kviz znanja i izložbu karikatura.

U okviru višegodišnje odlične suradnje s Austrijskim kulturnim forumom iz Zagreba, AKF nam je organizirao predavanje „Od Josepha Haydna do Paule von Preradovich“. Predavačica je bila muzikologinja Marijana Pintar. Ovo je predavanje bilo sastavni dio programa Dani glazbe u Pregradi, Glazbene škole Pregrada.

Manifestacija Noć knjiga održana je 21.4.2017. godine. U okviru manifestacije predstavili smo novu člansku iskaznicu, dizajniranu u skladu s vizualom grada Pregrade , predstavljeni su novi pregradski suveniri i otvorena je izložba fotografija „Povijest iz ladice“. U glazbenom dijelu programa nastupila je Klapa Kmeti.

U svibnju smo organizirali, u suradnji s Društvom Naša djeca Pregrada, izuzetno posjećenu Večer igranja. Djeci su na raspolaganju bile sve igračke i igre iz fonda knjižnice.

Tijekom ljeta organizirane su razne igraonice i pričaonice, a krajem kolovoza održan je na travnjaku iza knjižnice program pod nazivom BAJKAONICA: piknik na kojem se pričaju bajke. Bajke je pričala Danica Pelko, knjižničarska iz OŠ Donja Stubica.

U suradnji s OŠ Janka Leskovara održano je nekoliko radionica vezanih uz micro:bit.

Kao i svake godine, uključili smo se u program Branje grojzda, uz glavnog organizatora TZ područja Srce Zagorja. U okviru manifestacije atraktivni su bili drveni muzikaši postavljeni ispred knjižnice, koje nam je, na našu inicijativu, posudila Općina Marija Bistrica. Knjižnica je u manifestaciji sudjelovala s tri programa: u suradnji s Plesnim studijom DIV organiziran je program za djecu, na kojem su, uz naše plesače, nastupili artistica Iva Peter Dragan iz Triko cirkus teatra iz Zagreba te breakdance grupa Soscary crew iz Rogaca. Voditelj je bio Ivan Pogačić.

Drugi program bio je predstavljanje Enciklopedije Hrvatskoga zagorja, organizirano u suradnji s Krapinsko-zagorskom županijom i Leksikografskim zavodom Miroslav Krleža. Nakon predstavljanja slijedilo je kušanje pripravaka iz grožđa, Udruge kostelskih žena.

 Treći program organiziran je u suradnji sa Srednjom školom Pregrada, a to je bila prezentacija njihovog projekta „KLET-TVORNICA PIĆA DRUŠTVENOG ŽIVOTA".

 U suradnji s Gradskim društvom Crvenog križa u listopadu je održano predavanje Besplatan sat relaksacije.

 U okviru Dječjeg tjedna, a u suradnji s Društvom naša djeca Pregrada i Dječjim gradskim vijećem, u knjižnici su održane dvije kostimirane pričaonice za djecu vrtićke i mlađe školske dobi.

 U Mjesecu hrvatske knjige organizirali smo dva programa: promociju male ilustrirane knjižice Sretna duša, na kojoj su sudjelovali Gordan Jurković, autor teksta i dr. Siniša Punek te druženje s književnicom Julijanom Matanović.

Uz Glazbenu školu, Grad Pregradu i Župu Pregrada, bili smo suorganizator koncerta Orkestra mladih glazbenika Muzičke akademije iz Zagreba koji su održali koncert na Dušni dan, 2. studenog 2017. godine u Crkvi Uznesenja Blažene djevice Marije.

U studenome se mogla razgledati izložba slika Biserke Lovrenčić, 7. po redu u našoj knjižnici.

Krajem mjeseca studenoga održano je, u suradnji s DND Pregrada, predavanje „Sramežljivost – kako ju spriječiti, a kako liječiti. Predavač je bila Gordana Večerić Topolovec, dipl. psihologinja.

U suradnji s Udrugom umirovljenika redoviti organiziramo odlaske na kazališne predstave u Zagreb, a ove smo godine organizirali, po drugi put, i odlazak na Advent u Zagrebu.

Tijekom prosinca u knjižnice se mogla razgledati IZLOŽBA BOŽIĆNIH UKRASA, Udruge kostelskih žena, a za djecu smo organizirali radionice i pričaonice pod nazivom MAME PRIČAJU „BOŽIĆNE SNJEGOPRIČE“. Priče su pričale i radionicu vodile Mirjana Hrestak i Iva Markovič, članice naše knjižnice.

**9. ZAKLJUČAK**

 Zahvaljujući rezultatima našeg rada, razumijevanju i podršci gradskih struktura vlasti i Ministarstvu kulture, naša je knjižnica danas moderan, ugodan i dobro opremljen prostor.

 Vjerujemo da knjižnica svojim radom i zalaganjem opravdava sva sredstva, pomoć i podršku koju dobiva.

Cilj nam je da u knjižnici naši korisnici mogu dobiti kvalitetnu informaciju, svu potrebnu pomoć i literaturu koju knjižnica našeg profila treba imati, kao i da pratimo uglavnom sva nova izdanja. Knjige koje nemamo u knjižnici našim korisnicima pokušavamo nabaviti putem međuknjižnične posudbe, što nam uglavnom i uspijeva.

Organiziranjem raznih kulturnih programa i aktivnosti, kao i nabavom dnevnog i tjednog tiska, nastojimo od knjižnice stvoriti mjesto u kojem će se naši korisnici ugodno osjećati i rado dolaziti, a to je ujedno, uz posudbu knjiga, i sastavni dio naše djelatnosti.

Sve naše aktivnosti bile su popraćene obavijestima u novinama, na portalu Pregrada.info i gradskoj web stranici te na našoj, izuzetno dobro posjećenoj Facebook stranici. Na našoj Facebook stranici donosimo najave događanja, preporuke za čitanje, crtice iz pregradske prošlosti, vezane uz našu zavičajnu građu te prigodne obavijesti.

Na kraju želimo istaknuti odličnu suradnju s Osnovnom školom Janka Leskovara, Srednjom školom Pregrada, Gradskom kavanom, Glazbenom školom Pregrada, Dječjim vrtićem “Naša radost”, Plesnim studijem “DIV”, Muzejom grada Pregrade “dr. Zlatko Dragutin Tudjina”, KUD-om Pregrada,, Turističkom zajednicom, Udrugom umirovljenika, Udrugom kostelskih žena, Vokalnom grupom Kmeti, Gradskim društvom Crvenog križa te svim preostalim sudionicima kulturnog života u Pregradi.

Mnogi korisnici naše knjižnice pomažu nam pri organiziranju kulturnih događanja, a sklopili smo i dva ugovora o volontiranju.

Uvjereni smo da naša knjižnica u potpunosti ispunjava svoju svrhu, a to je podizanje razine opće izobrazbe, obaviještenosti i kulture, poticanje stručnog i znanstvenog rada te osobne kreativnosti, posebice kod djece. Uz prostor, građu, programe i osoblje knjižnica je postala mjesto ugodnog druženja, dobrih ideja, suradnje i uzajamnosti.

 Ravnateljica

 Draženka Gretić,v.r.

Klasa: 612-04/18-01/16

Urbroj: 2214-01-380-18-1

Pregrada, 31. siječnja 2018.